Piibli aegadest peale on juudi rahvas oodanud Messiast, kes tuleks ja
valitseks Jeruusalemmas. Erinevalt kristlastest, ei usu enamik juute,
et see Messias on Jeesus. Kes on teie meelest Messias?
Keegi, kellesse inimesed tahavad uskuda. Ma pole veel kindel,
kas ta on olemas või mitte.
Suur isik, kes tuleb meid päästma.
Ta tuleb Taaveti soost. Ta on Jumala valitu ja ta toob lunastuse.
Allikate järgi tuleb Messias Taaveti võsust ja ta peaks tulema meie ajal.
Ma arvan, et Jeesus on Messias.
Kes Messias õigupoolest on? Seda on raske lühidalt öelda.
Minu meelest ei ole Messiast olemas.
Messiast ei ole minu arvates olemas.
Sellest räägitakse, kui tahetakse põgeneda oma probleemide eest.
Aga see siiski ei toimi, vaid tuleb lahendada oma probleemid.
Kes on minu meelest Messias? Teda ei ole siin. Me ei tunne teda.
Kui ta tuleb, saame teada, kes ta on.
Messias on kuningas Taaveti järglane ja tuleb loodetavasti peatselt.
Kui me vaid teaks, kes ta on. Ootame teda, aga ei tea, kes ta on.
David Stav on Jeruusalemma lähedal asuva Shohami väikelinna rabi.
Ta tunneb hästi pühi juudi kirjutisi, mis räägivad Messia tulemisest.
See Messia kontseptsioon on juudi traditsioonide kohaselt järgmine:
Me ootame aega, kui on olemas juudi kuningriik ja juudi kuningas,
kes valitseb juudi rahvast Toora seaduste kohaselt.
Õiglaste seaduste kohaselt. Teda tunnustatakse maailmas juhina,
kes on õigluse ja seaduse sümboliks. Ta on inimese sümboliks, kes elab
Jumala juhiste kohaselt. Lisaks sellele valitseb ta juudi rahvast,
ta kogub nad neljast maailma äärest, ta kogub nad kokku Iisraeli maale.
See on meie jaoks Messias.
Me ootame teda iga päev, aga me ei või iial teada, millal ta tuleb.
Me oleme teda oodanud oma loomisest peale.
Ma pean selgitama, et usk Messiasse on tegelikult usk, et maailm paraneb
ja asjad muutuvad paremaks ning on midagi oodata.
Et vaatamata kurjusele, mida praegu maailmas näeme, hea võidutseb lõpuks
ja see ongi meie arusaam Messiast. Ootame, et inimesed kogunevad taas,
vaatamata sellele, et nad on hetkel mööda maailma laiali hajutatud.
Vaatamata kõigele kurjale, mis juudi rahvast on meie ajaloo, viimase 3000
aasta vältel, tabanud. Ootame, et asjad muutuvad.
Et õelad inimesed läbivad protsessi, mille käigus nad muudavad oma viise.
See on juudi usk lunastusse. Inimesed ja maailm vajavad lunastust
ja varem või hiljem, nad saavad selle lunastuse.
Millal Messias tuleb? - Varsti.
See juhtub lähipäevil. Lähiaastail. Vaadake, mis toimub.
Mis toimub? - Kas teate Googi ja Maagoogi? Kõik on segamini.
Kõige selle järel ta peab tulema ja siis on kõik palju rahulikum.
Kõigi kirjutiste ja märkide järgi peaks ta tulema lähiaastatel.
Nimelt on kirjutatud, et maailm loodi kuue päevaga.
See vastab 6000 aastale. Järelikult on lunastus väga lähedal.
Selle kohta on palju märke. On kirjutatud, et viimseil päevil
valitsevad noored, et nad mässavad ega austa vanemaid. Seda on ju näha.
Arvestades kõike praegu maailmas toimuvat, võib ta tulla arvatust
palju varem. Arvan, et on veel aega, aga ta tuleb varsti.
Millal ta tuleb? Räägitakse, et kui kõik meelt parandame, siis ta tuleb.
Ma ei usu seda.
Ta oleks pidanud juba tulema. Täpset aega ei ole kuhugi kirjutatud.
Millal iganes ta otsustab tulla. See pole meie valida. Omal ajal.
Ta võib tulla kahe minuti või saja aasta pärast.
Et ta tuleks saadetuna suurtest tormidest. Peaasi, et ta tuleb.
Tuleks ta juba minuti pärast. Ta võib tulla mistahes ajal.
Üks märkidest on see, et tuleb mingi avalik teadaanne kas televiisoris
või sms-iga, et ta on leitud, kui ta on teinud teatud tunnustähed ja
teatud asjad on juhtunud. Siis teame, et see on õige Messias.
Juudi traditsioonide kohaselt on Messia isikust olulisemad sündmused,
mis kaasnevad tema ilmumisega.
Küsimus ei ole isikus, vaid protsessis.
Kui keegi tuleks täna ja ütleks, et on Messias, ei tähendaks see midagi.
Me peame vaatama, kas teda tunnustatakse, kas ta saab juhiks.
Kas ta juhatab neid Toora reeglite kohaselt, kas ta võidab sõjad,
millega juudid peavad vastamisi seisma.
Tal peab olema terve rida tunnuseid, enne kui ta Messiaks tunnistatakse.
Traditsiooni kohaselt ehitab ta üles templi ja õigusinstitutsioonid,
mis meil 2000 aastat tagasi olid.
On mitmeid asutusi, mis Messias peab taasrajama.
2000 aastat tagasi kuulutas Jeesus, et Ta on Messias ja Jumala Poeg.
Suurem osa Tema rahvast ei aktsepteerinud Teda.
Sama olukord valitseb tänapäeval.
2000 aastat tagasi elas siin Jeesuse nimeline mees ja suur osa maailmast
usub, et tema Messias.
Hoidku Jumal meid selle hirmsa eksituse eest, mis tuleb maailma,
kui usutakse, et tema on Messias.
Usun, et see on mees, kellesse inimesed tahavad uskuda.
Ta oli varem juut. Kui inimesed tahavad sellesse uskuda, siis miks mitte.
Ta rajas uue usu. Targad kartsid teda ja andsid ta valitsejate kätte
ning nõnda sai ta tuhandeid järgijaid.
Minu meelest ta ei olnud Messias. Ta oli mees, kellesse nad uskusid.
Kui ta oli Messias, siis miks läks ta ristile ja suri?
Messias ei peaks surema, vaid valitsema kogu maailma.
Ta oli hea inimene, aga põhjustas palju segadust.
Inimesed väänavad kõike, mis ta ütles, ja tekitavad pahandust.
Ta oli juut, suri juudina ja tegi kõike, mida juudid teevad.
Kui tema oleks Messias olnud, siis oleks maailm täna teistsugune.
Traditsioonide kohaselt peaks Messia tulemise järel maailm muutuma.
Aga ei muutunud.
Inimesed sõdivad ikka veel omavahel ja maailmas on ikka veel nälg.
Kui Messias tuleb, siis neid ei ole enam.
Kui see oleks olnud Jeesus ...
Temast tehti midagi, mida peeti sobivaks.
Meie jaoks on Messias lunastus.
Küsimus ei ole loomuses, vaid lunastuses.
Öelda, et keegi on Messias ja seista seejärel silmitsi holokaustiga,
massimõrvadega ja kurjusega, siis selline ei ole meie Messias.
Lunastus tähendab meile - ühe rabi sõnade kohaselt -
kui ussike ei suuda kivi alt läbi roomata ja seetõttu kannatab,
siis ei ole lunastus veel toimunud.
Kui räägime lunastusest, siis on see midagi, mida kõik kogevad.
Hommikul üles ärgates on õhus tunda, et midagi on muutunud.
Et maailm on paremaks muutunud.
Kahjuks 2000 aastat peale Jeesuse sündi võivad kõik tunnistada,
et maailm on ikka veel elamiseks hirmus koht.
Maailmas on nii palju vägivalda, ebaviisakust ja nii palju kurjust -
kuidas saame öelda, et Messias on tulnud.
See on meie Messia definitsioon ja seepärast me ei saanud
aktsepteerida Jeesust Messiana.
Eli Bar-David on juut, kes usub Jeesusesse. Tema meelest juudid
ei mõista, et Messias pidi esiteks ilmuma ohvritallena.
Me kõik eksisime nagu lambad, igaüks meist pöördus oma teed,
aga Jehoova laskis meie kõigi süüteod tulla tema peale!
Teda piinati ja ta alistus ega avanud suud nagu tall,
keda viiakse tappa, nagu lammas, kes oma niitjate ees on vait,
nõnda ei avanud ta oma suud! Surve ja kohtu alt ta võeti ära, aga
tema saatus - kes mõtleks sellele? Jesaja 53:6-8
Selles peatükis näeme, kuidas Jumala Poeg pidi tulema maailma nagu Tall,
nagu süütu Tall. Ja seda kirjutab Ilmutuse raamat.
Mida me näeme Ilmutuse raamatus, kui kõik Johannese ees avanes?
Mida me näeme taevas? Me näeme Talle. Just seda me seal näemegi. Talle.
Kogu taevas, kõik inglid, kõik vanemad kummarduvad Talle ees.
Niisiis pidi ta tulema siia maailma kui Tall.
Järgmisel päeval näeb Johannes Jeesuse tulevat tema juure ja ta
ütleb: "Vaata, see on Jumala Tall, kes võtab ära maailma patu!" Jh 1:29
Kõige tähtsam asi on, et ta alandas end ja
nägi välja nagu inimene, nii et kõik küsisid, kas see ongi Jumala Poeg.
Kas see ongi tema, kes lõi maailma? Kes suudab seda mõista? Mitte keegi.
Ta nägi sedasi välja, et igaüks võis öelda, rääkida ja manitseda
nagu tahtis, sülitada ta peale. Ta lasi inimestel teha,
mida iganes nad tahtsid, sest ta tahtis, et me usklikud mõistaksime,
et see on tee taevasse. Alandlikkuse läbi.
Ja seda ta ootabki meilt. Kui tahame olla Tema jüngrid, siis peame end
alandama. Vastasel juhul ei mõista me kunagi Jumala riiki.
Tema on see kivi, mille teie, kojaehitajad, olete ära põlanud
ja mis on saanud nurgakiviks! Ap. t. 4:11
Vastus sellele, miks juudid ei saa aru Messia ülesandest alandliku
ohvritallena leidub Eli meelest Jesaja prohveteeringust.
Issand ütleb: Kuna see rahvas ligineb mulle suuga ja austab mind
huultega, aga ta süda on minust kaugel ja nende kartus minu ees
on ainult õpitud inimeste käsk, siis vaata, ma teen selle rahvaga
veel imet - imelikul ja kummalisel viisil: tema tarkade tarkus kaob
ja tema mõistlike mõistus peidetakse! Jesaja 29:13-14
Nad ütlevad alati oma suuga, et armastavad mind,
aga nende süda on kaugel. Miks? Sest kogu nende teadmised pärinevad
inimestelt. See ei tule minult, ütleb Isand, mitte minu Sõnast,
mille Mina neile andsin, Piiblist.
Sellepärast nende targad hukkuvad. Seepärast on nad pimedad ega mõista,
mis toimub. Nad ei näe, kui Jumala Poeg tuleb.
Nad ei mõista, mida Ta räägib. Nad kannavad sellist karistust.
Ja kui Jumala Poeg oli maailmas, Ta rääkis enamasti võrdumitega.
Talt küsiti, miks ta rääkis tähendamissõnadega.
Ta vastas, et selle karistuse tõttu.
Ta seletas kõike ainult oma jüngritele. Neile, kes otsustasid
Ta vastu võtta ja Teda järgida, selgitas Ta Jumala kuningriiki.
Lisaks sellele, et juudi rahvas ei aktsepteerinud oma Messiast,
lasid rahvajuhid roomlastel Jeesuse risti lüüa.
Ja kui hakkame vaatama, mida Uus Testament kirjutab inimestest ja
kogu maal valitsenud atmosfäärist, valitsusest, juhtidest ja millest
Jeesus rääkis - korruptsioonist ja ebamoraalsusest nende seas.
Ja me näeme, et rahval oli palju kurje vaime.
Nii et, kui me näeme seda sugupõlve ja juhte, kellel oli mingi arusaam
Piiblist, et nad on niivõrd rikutud, et nende elus on vaid nende uhkus,
siis loomulikult olid nad Jeesust ja Tema tegusid nähes kadedad.
Nad vihkasid Teda, kuna nad vihkasid tõde. Seda näemegi Uues Testamendis.
Sest loogiliselt võttes - miks oli vaja tappa mees, kes tegi nii palju
imesid, tegi palju haigeid terveks, andis neile süüa, armastas neid?
Miks seda tehti?
Poliitiline vastus, ja minu meelest kõige lähemal tõele, on see,
et juudid kartsid väga Jeesuse sõnade mõju roomlastele ja nende
suhtumist juutidesse. Sest Jeesuse kõnede otsene mõju oli teatud laadi
mäss roomlaste vastu. Ja neil päevil, kui keegi oma juhile vastu
hakkas, oli karistuseks surm. Ja ma usun, et peamine põhjus, miks juudid
olid Jeesuse vastu, oli kartusest, et roomlased nad tapavad.
Neil polnud mingit teoloogilist vaidlusküsimust Temaga,
vaid praktiline põhjus. Kui keegi uskus teistmoodi, ei antud teda
roomlaste kätte. Ainus põhjus, miks nad ta minu meelest roomlaste kätte
andsid, oli kartusest, et tema toetamine võib viia katastroofini.
Rabi Menachem Mendel Schneerson, keda Chabad-rühmitus pidas Messiaks.
"Messias"
Milline näeb maailm välja, kui Messias tuleb?
Tempel ehitatakse üles ja me kõik elame Jumala tahte kohaselt.
See on üksmeele maailm. Valitseb ülemaailmne rahu.
Erinevate religioonide esindajad saavad omavahel hästi läbi ja
pole enam probleeme. Kõik ususõjad lõppevad. Ma loodan.
Võib-olla pole enam sõdu, mingit vaesust ega midagi.
Loodetavasti mitte nii, nagu see praegu on.
Loodetavasti palju parem.
Kui ta tuleb, on seda tunda. Puhutakse shofareid,
surnud tõusevad üles, maailm muutub. Inimesed armastavad üksteist.
Jeruusalemmast saab maailma keskus. Sõdu ei ole enam, on vaid rahu.
Kõik asjad peaksid muutuma. Surnud peaksid üles tõusma.
Kas maailm muutub? Ei. Võib-olla muutuvad kõik usklikuks.
Võib-olla tuleb maavärin või midagi. Kui ta tõesti tuleb.
Ma ei usu, et surnud üles tõusevad. Siin pole kõigi jaoks ruumi.
Maailm muutub paremaks.
Elame maailmas, kus iga rahvas arvab end kõige paremaks.
Messias toob kaasa korra ja lõpuks saadakse aru, kuhu poole kaal vajub.
Loodetavasti juudi rahva poole.
Tema võtab kõige üle kontrolli, kui Ta tuleb.
Kui vaadata maailma ja kõiki meie probleeme, siis pole mingit lootust.
Siin on piisavalt palju vahendeid, et maailm sada korda õhku lasta.
Kui sul sellist lootust pole, siis oled üsna armetus olukorras.
Jeesus seletab Uues Testamendis, mis juhtub nendega, kes ei taha Teda
Messiana aktsepteerida.
Mina olen tulnud oma Isa nimel, ja te ei võta mind vastu;
kui teine tuleb iseenese nimel, tema te võtate vastu.
Kuidas te võite uskuda, kui te võtate austust vastu üksteiselt
ega otsi seda austust, mis tuleb üksnes Jumalalt. Jh 5:43-44
Ta seletas, et kui Tema tuli Isa nimel, nad ei tahtnud Teda vastu võtta.
Aga kui keegi tuleb iseenese nimel, ta võetakse vastu. Miks?
Sellepärast, mis on neile tähtis. See on austus. See on kõige tähtsam.
Mitte Jumala austus, vaid inimeste. Ja kui sa otsid inimeste austust,
jõuad sa vale Messia juurde. Võlts-messia juurde.
Eli usub, et too teine Messias, kes tuleb enda nimel,
on Ilmutusraamatu Antikristus. (Vaata 2 Jh 1:7)
Ta on suur valitseja, kes taastab Jeruusalemma templi.
Seetõttu usuvad juudid, et ta on Messias, kuni ta toob templisse kuju
mida kõik peavad kummardama. Siis tunnistavad juudid ta vale-messiaks.
Nad keelduvad kummardamast teda kui Messiat ja seejärel ründab
antikristus Jeruusalemma.
Antikristus ümbritseb Jeruusalemma ja tahab hävitada seda
rahvast ja maad ja on juba haaranud Ida-Jeruusalemma.
Siis juudid mõistavad, et see on läbi. Me oleme kadunud.
Sest ta tahab hävitada rahvast. Kõik on läbi, keegi ei aita meid.
Kogu maailm on meie vastu. Ja siis tuleb suur ime. Mis see on?
Juudid mõtlevad, et kutsume Jumala appi. Nad kummardavad Tema
ette, vaatavad taeva poole ja siis täituvad suured prohveteeringud.
Ja ma valan Taaveti soo peale ja Jeruusalemma elanike peale kaastunde
ja anumise vaimu; siis nad vaatavad sellele, kelle nad läbi pistsid, ja
kaebavad tema pärast, nagu kaevatakse ainsa lapse pärast, ja
nutavad tema pärast kibedasti, nagu nutetakse kibedasti
esmasündinu pärast. Sakarja 12:10
Mida me näeme neist salmidest? Jumal avab juutide silmad.
Mida see tähendab?
Jesaja kirjeldatud needus võetakse ära.
Ja sel hetkel nad vaatavad taevasse ja näevad, et Jumal tuleb taevast.
Tohutu Jumala Poja kuju koos kõigi usklikega tuleb tagasi maa peale.
Mis seal kontekstis kirjas on? Antikristus hakkab oma armeega
Jumala Poega tulistama, aga Tema hävitab nad.
Ja Tema - Jeesus Kristus, Jumala Poeg, nagu Ilmutuse raamat kirjutab,
tuleb siia maailma väega kui Kuningate Kuningas ja Isandate Isand
ja hävitab oma suu mõõgaga kõik Iisraeli vaenlased.
Ja Ta tuleb templisse, et valitseda tuhat aastat ja tuua rahu,
taevast rahu kõigile rahvastele maailmas.
Kõik need pildid on meil Taanieli ja Ilmutuse raamatus ning paljudes
teistes Piibli prohveteeringutes. Me peame neid uurima.
Peame meeles pidama, et Johannesele anti ilmutus tema elu lõpus.
Mitte ükski teine jünger ei kuulnud ega näinud seda.
Nad ei teadnud midagi paljudest Ilmutuse raamatus kirjutatud asjust.
Meie peame neid teadma. Meil on võimalus minna sügavamale ja
uurida seda mõistatust, mis on kirja pandud.
Ja mis on tähtis meile, kes teame neid asju?
Valmistada end Kristuse teiseks tulemiseks. See on kõige tähtsam.
Pidada meeles, mis on meie eesmärk. Mis on oluline meie elus.
Mitte mõelda, et see prohveteering ei puuduta mind. Muidugi puudutab.
Selles mõttes, et peame valmistuma Kristuse teiseks tulemiseks.
Teame, et prohveteeringutes kirjutatakse, kuidas Kristus meid
oma tõotuse kohaselt siit enne õudsaid katsumusi ära viib.
Kui meie oleme valmis, siis Ta võtab meid kaasa.
Kui me ei ole valmis, siis jääme siia ja peame kannatama koos kõikide
teiste maailma rahvastega.
Meil on oluline seda teada ja end selleks ajaks ette valmistada.
Et sa mu kannatlikkuse sõna oled pidanud, siis minagi tahan sind
hoida kiusatustunni eest, mis on tulemas kogu maailma peale
neid kiusama, kes maa peal elavad. Ma tulen nobedasti; pea kinni,
mis sul on, et ükski sinu krooni ei võtaks. Ilm 3:10-11
Eestikeelne tõlge: Monika Jaaguri